Predkladacia správa

Návrh Výboru NR SR pre vzdelanie, vedu, mládež a šport na vydanie zákona, ktorým sa mení a dopĺňa zákon č. 40/1964 Zb. Občiansky zákonník v znení neskorších predpisov predkladá výbor podľa čl. 87 ods. 1 Ústavy SR. Na rokovanie vlády SR sa návrh predkladá podľa § 70 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky. 

Zámerom návrhu novely zákona je upraviť doterajšiu právnu úpravu tak, aby umožňovala týranému a ohrozovanému manželovi, bývalému manželovi alebo druhovi domáhať sa ochrany voči násilníkovi. Právo na ochranu života a zdravia, ktoré je násilníkom ohrozované, má absolútnu povahu a je teda silnejšie ako vlastnícke právo násilníka, či právo vyplývajúce mu zo spoločného nájmu. Preto zámerom predkladateľov je obmedziť užívacie právo násilníka k spoločnému obydliu, ktoré vyplýva zo spoluvlastníctva alebo spoločného nájmu v záujme ochrany života a zdravia obetí jeho násilníckeho konania. Vlastnícke právo, ale i právo spoločného nájmu by zostalo zachované, obmedzila by sa len jedna jeho zložka – ius utendi a to buď na určitý čas alebo na neurčito. 

Ministerstvo spravodlivosti Slovenskej republiky súhlasí s nutnosťou riešiť uvedenú problematiku, navrhujeme však zapracovať nasledovné pripomienky:
k bodu 2: 
Vzhľadom na to, že ustanovenie § 146 rieši rozhodovanie o právach a povinnostiach vyplývajúcich z bezpodielového spoluvlastníctva manželov, je potrebné v navrhovanej vete za slovo „byte“ doplniť „alebo dome“, pretože obmedzenie bývania len na „byt“ je príliš zužujúce.  Obdobne za slovo „spolužitie“ je potrebné doplniť „alebo stretávanie“, pretože fyzické alebo psychické násilie môže byť spôsobené nielen v rámci spolužitia. Za slovo „obmedziť“ je potrebné vložiť slová „na určitý čas“, čím by v prípade rozhodnutia súdu o obmedzení užívacieho práva musel súd rozhodnúť aj o stanovení lehoty, počas ktorej by bolo toto právo obmedzené.
k bodu 3: 
V navrhovanom  § 704a odporúčame zmeniť slová „rozvedený manžel“ na širší pojem „bývalá blízka osoba“.
k bodu 4: 
Vzhľadom k rozporu, kedy prvá veta hovorí o prípadoch hodných osobitného zreteľa, kedy je možné priznať bytovú náhradu alebo prístrešie a text za čiarkou o nepriznaní bytovej náhrady v prípade domáceho násilia je potrebné text upraviť tak, aby bolo jasné, že v tomto prípade sa domáce násilie nepovažuje za prípad hodný osobitného zreteľa, a podľa toho sa posudzuje aj poskytnutie alebo neposkytnutie bytovej náhrady.
k čl. II: 
Vzhľadom na retroaktivitu tohto ustanovenia je potrebné ho preformulovať.

Ministerstvo spravodlivosti SR odporúča vláde SR s pripomienkami súhlasiť s predloženým návrhom Výboru NR SR pre vzdelanie, vedu, mládež a šport na vydanie zákona, ktorým sa mení a dopĺňa zákon č. 40/1964 Zb. Občiansky zákonník v znení neskorších predpisov.